**Imatran kaupungin vanhusneuvoston**

**toimintasuunnitelma 1.1.-31.12.2018**

**Vanhusneuvoston toiminnan tarkoitus – Yhdessä huomisen hyväksi**

Vanhusneuvoston tehtävänä on edistää ikääntyneiden tasavertaisia osallistumismahdollisuuksia arvostettuina yhteisön jäseninä ja saada ikääntyneiden oma asiantuntemus esille kunnallishallinnollisessa suunnittelussa ja päätöksenteossa. Vanhusneuvosto voi tehdä esityksiä ja aloitteita sekä antaa lausuntoja ikääntyneitä henkilöitä ja heidän arkeaan koskevista asioista.

Imatran kaupungin strategian avaintavoitteita ovat elinvoimaisuuden vahvistaminen ja hyvinvoinnin edistäminen. Vanhusneuvosto edistää omalla toiminnallaan kaupungin strategian toteutumista mm. seuraavissa asioissa:

* Vahvistetaan osallistumista
* Tuetaan omatoimisuutta ja panostetaan ennaltaehkäiseviin palveluihin
* Tehdään turvallista, viihtyisää ja toimivaa ympäristöä
* Tehdään tiivistä yhteistyötä Eksoten kanssa - palvelujen saatavuus, ikäihmisten huomiointi
* Luodaan monipuolisia asumisen vaihtoehtoja: osaomistus, esteettömyys, toimivuus, asumista tukevat palvelut/toiminnot
* Parannetaan asumisoloja, jotta omassa kodissa pärjätään mahdollisimman kauan toimintakyky huomioiden
* Ennakoidaan asumisen ongelmia, kannustetaan rakentamisessa huomioimaan ikäihmisten tarpeita
* Huomioidaan elämänlaatupalvelut ikäihmisille (kulttuuri, liikunta)
* Tehdään tiivistä yhteistyötä eri toimijoiden kanssa.

Kaupungin suunnittelussa tulee huomioida ikääntyvien kotona asuminen ja määritellä ikääntymispoliittiset tavoitteet ja toimenpiteet. Vanhusneuvostojen kautta päättäjät saavat asiantuntevaa ensikäden näkemystä siitä, millä toimenpitein ikääntyneiden asumista ja elinympäristöä voidaan parantaa. Hyviä käytännön tekoja on mm. jälkiasennushissien rakentaminen ja asuinalueiden monimuotoisuuden kehittäminen palveluista turvallisiin kulkureitteihin.

Yksinäisyyden estämiseksi ja toimintakyvyn turvaamiseksi ikääntyneiden sosiaalisen toiminnan tukeminen tulee olla tärkeä osa kaupungin strategista toimintaa – esimerkiksi toimivien tilojen tarjonta eri ikäihmisille suunnatuille järjestöille, turvallinen ja helppo liikkuminen (linja-auto, asiontibussi, taksipalvelu), digitaalinen osaaminen/mahdollistaminen. Rakentamisessa esteettömyydestä tulee joka tilanteessa pitää kiinni.

Kaupungin avaintavoitteiden toteuttaminen vanhusneuvoston toiminnan kannalta:

1. **ELINVOIMAISUUDEN EDISTÄMINEN**

- Parannamme elinvoimaa ja työllisyyttä ennakoivalla ja ennakkoluulottomalla toiminnalla

- Tarjoamme nykyisille ja uusille yrityksille toimivan ympäristön ja toimivat palvelut

> Vaikutus ikäihmisten palvelujen saatavuuteen

- Tarjoamme monipuolisia asumisen vaihtoehtoja kaikille kohderyhmille.

> Esteettömyys, turvallinen liikkuminen, toiminnallinen ja viihtyisä ympäristö

2. **HYVINVOINNIN VARMISTAMINEN**

- Johdamme, kehitämme ja arvioimme palveluja eri asiakasryhmien elämänkaarimallin mukaisesti (lapset ja nuoret, työikäiset, ikäihmiset).

> Keskusteluyhteys, reagointi vanhusten palvelutarpeisiin

- Edistämme asukkaiden hyvinvointia tukemalla omatoimisuutta ja panostamalla ennaltaehkäiseviin palveluihin.

> Erittäin tärkeää ikäihmisille suunnatut toiminnalliset palvelut ja tilat sekä helppo liikkuminen eri paikkojen välillä.

- Teemme aktiivista yhteistyötä Eksoten kanssa, jotta yhteiset palveluprosessit kehittyvät edelleen.

Ikäihmisten palvelutarpeet: apua selviytyä arjen askareissa, toimivat verkkoyhteydet, digi-osaaminen, lähipalvelut, luotettavuus

**Vanhusneuvoston toiminta vuonna 2018**

Vanhusneuvostossa käsitellään ajankohtaisia sekä vireille tulevia vanhusten elämää koskevia asioita.

Vanhusneuvosto tutustuu ja seuraa paikallisia, alueellisia ja valtakunnallisia ikäihmisten elämää koskettavia kehittämishankkeita sekä tekee aloitteita palvelujen eteenpäin kehittämisestä.

Vanhusneuvosto seuraa tiiviisti valtakunnallisen maakunta- ja sote-uudistuksen edistymistä ja oman alueen lähipalvelujen saatavuutta ja vaikutuksia ikääntyneisiin kuntalaisiin. Sote-uudistuksessa vaikutetaan lähipalvelujen säilymiseksi.

Vuoden aikana tehdään entistä tiiviimpää yhteistyötä muiden vanhus- ja vammaisneuvostojen sekä eri eläkeläisjärjestöjen välillä. Vanhusneuvosto kehittää vanhusten psyykkistä ja sosiaalista hyvinvointia yhteistyössä järjestöjen kanssa ja pyrkii aktivoimaan kolmannen sektorin toimintaa. Vanhusneuvosto jalkautuu myös tutustumaan eri järjestöjen toimintaan.

Kokouksiin kutsutaan asiantuntijoita/virkamiehiä tuomaan tietoa uusista ja muuttuvista palveluista ja valtakunnallisista uudistuksista.

Vaikutetaan paikallisliikenteen kehittymiseen, kuten esimerkiksi säännölliset linja-auto vuorot Aviasportille.

Viedään kaupungissa eteenpäin esteetöntä asumista. Ikäihmisten kotona asumisen edistämiseksi välitetään tietoa saatavilla olevasta avusta erilaisiin asuntojen korjaustöihin.

Laaditaan esitys senioripassin laajentamisesta kulttuuripalveluihin.

Pyydetään selvitys kaupunginosien aurauksen työohjeesta.

Vanhusneuvosto osallistuu vuosittaiseen maakunnalliseen vanhusneuvostojen kokoukseen.

Tapahtumia ja tietoiskuja järjestetään Imatra 70 vuotta juhlavuoden merkeissä.

Valmistellaan vanhusneuvoston toimintasääntö.

Osallistutaan vanhusneuvoston aihealueisiin liittyvään koulutukseen ja seminaareihin.